U Phoenixu u američkoj saveznoj državi Arizona umro je srpski politički emigrant Radoš Stevlić, koji će ostati zapamćen kao posljednji atentator na Josipa Broza Tita.

Stevlić se rodio u okolici Čačka i u Srbiji je završio Teološki fakultet, ali je 1966. emigrirao u Italiju nakon što su do njega došle prijetnje da će ga ubiti komunisti. Iz Italije se preselio u Ameriku i u Chicagu postao jedan od predvodnika srpske političke emigracije, kao i tamošnje Pravoslavne općine "Sveti Nikola". Baš kao što je hrvatska emigracija tvrdila da je Josip Broz neprijatelj Hrvata, i srpski emigranti smatrali su da Tito uništava Srbiju i započeli bombašku kampanju po jugoslavenskim predstavništvima u SAD-u. Svoj prvi bombaški napad izveli su početkom 70-ih godina, o čemu je Stevlić govorio u intervjuu beogradskoj Politici.

"Prva akcija bilo je tzv. šest svetosavskih bombi. U isto vrijeme šest je bombi eksplodiralo u konzulatima Jugoslavije u New Yorku, Torontu, Chicagu, Los Angelesu, San Franciscu i Clevelandu. Smatrali smo da je neophodno da se ukloni Josipa Broza Tita. Najbliže tome bili smo kada je drugi put dolazi u Ameriku, u Philadelphiji. Onda smo imali snajperiste koji su čekali da ga 'skinu' tijekom hoda od aviona do terminala", ispričao je Stevelić.

Prije toga Stevlićeva ekipa pokušala je ubiti Tita kada je boravio u Mexico Cityju, potom u već opisanom napadu u Philadelphiji, a omanuli su i u Washingtonu, kada je jugoslavenski predsjednik stigao u Bijelu kuću jer su prilaz njegovu automobilu štitili agenti i policija.

FBI je otkrio atentatore i uhapsio Stevlića i još pet srpskih emigranata. Najgore je prošao upravo Stevlić koji je odslužio deset godina u zatvoru u Wisconsinu, a kada je oslobođen, Tito je već bio mrtav. Neuspješni atentator poslije je dobro živio od iznajmljivanja apartmana u okolici Phoneixa, i više nije imao problema sa zakonom.

Iako je mrzio Josipa Broza, prošle godine je u Politici rekao da su atentati bili pogrešna metoda.

"Kao i moji suborci, smatrao sam da je Josip Broz lažni car Šćepan Mali i da ne zaslužuje da vlada Srbijom. S druge strane, bio sam svjestan da po našoj vjeri nemam pravo oduzeti ljudski život, i možda je bolje što se sve završilo kako i jeste. I da smo ga tada likvidirali, ništa se ne bi promijenilo", ispričao je Radoš Stevlić u posljednjem javnom nastupu.